दहेज से तंग बहन नदी में कूदी, भाई गोद में उठाकर दौड़ा, मौत

जमशेदपुर. बागबेड़ा रोड नंबर 6 की चांदनी देवी (21 वर्ष) ने शुक्रवार को मानगो पुल से सुवर्णरेखा नदी में कूदकर खुदकुशी कर ली। परिजनों ने मछुआरों की मदद से चांदनी को बाहर निकाला और एमजीएम अस्पताल ले गए। वहां डॉक्टर ने चांदनी को मृत घोषित कर दिया। इसके बाद चांदनी के मायका पक्ष के लोगों ने ससुरालवालों पर कार्रवाई की मांग को लेकर एमजीएम अस्पताल में हंगामा किया। परिजनों के अनुसार, दहेज के लिए ससुरालवालों की प्रताड़ऩा से तंग आकर चांदनी ने खुदकुशी की। मृतका को चार माह का गर्भ था।

गुरुवार रात चांदनी के साथ हुई थी मारपीट

मृतका के भाई सह बर्मामाइंस लौंगटॉग बस्ती निवासी मनोज कुमार सिंह ने बताया कि पांच भाई-बहनों में चांदनी सबसे छोटी थी। 24 जनवरी 2014 को चांदनी की शादी बागबेड़ा के ज्योति प्रकाश सिंह से हुई थी। शादी के पूर्व बताया गया था कि ज्योति चार्टर्ड एकाउंटेंट हैं।

शादी के बाद पता चला कि वे एक निजी कंपनी में काम करते हैं। इधर, शादी के कुछ दिनों बाद से ही ससुरालवाले पांच लाख रुपए और कार के लिए उसे प्रताडि़त करने लगे। गुरुवार की रात भी ससुरालवालों ने चांदनी के साथ मारपीट की थी। रात करीब ग्यारह बजे चांदनी ने फोन कर मारपीट की जानकारी दी थी। इस पर मनोज ने शुक्रवार को चांदनी के ससुराल आने का आश्वासन दिया था।

दोबारा नहीं लौटने की बात कहकर भाई की दुकान से निकली

मनोज के अनुसार, शुक्रवार को दिन के करीब 11.15 बजे चांदनी साकची बाजार स्थित भाई धीरेंद्र की दुकान पहुंची। उसने अपना प्लास्टिक दुकान में छोड़ दिया और यह कहते हुए निकल गई कि अब वह दोबारा नहीं लौटेगी। दुकान में भीड़ होने की वजह से धीरेंद्र समझा नहीं सका। बाद में धीरेंद्र ने मनोज को जानकारी दी, तो लोगों ने चांदनी की तलाश शुरू की। मानगो पुल के पास पहुंचने पर किसी महिला द्वारा नदी में छलांग लगाए जाने की सूचना मिली। चांदनी ने नदी में छलांग लगाने से पूर्व अपना और पर्स पुल पर ही छोड़ दिया था। पर्स देखने के बाद परिजनों ने नदी में चांदनी की तलाश शुरू की।



मोबाइल लेकर फरार हो गया ज्योति

मनोज सिंह के अनुसार, चांदनी द्वारा खुदकुशी किए जाने की जानकारी मिलने पर बहनोई ज्योति प्रकाश सिंह भी सुवर्णरेखा नदी के किनारे पहुंचा। लेकिन वह चांदनी का मोबाइल लेकर फरार हो गया। मनोज ने सीतारामडेरा थाना में ज्योति समेत चांदनी के ससुरालवालों के खिलाफ दहेज के लिए आत्महत्या के लिए प्रेरित करने की शिकायत की है।

आगे की स्लाइड्स में देखिए घटना की फोटो।